SIRI เป๋าตุง! ผู้บริหาร-ผถห. แห่แปลงสิทธิวอร์แรนต์ 2 รับทรัพย์ 1.44 พันลบ.
SIRI เป๋าตุง! ผู้บริหาร-ผถห. แห่แปลงสิทธิวอร์แรนต์ 2 รับทรัพย์ 1.44 พันลบ.
29 พ.ย. 2560

นายวันจักร์ บุรณศิริ ประธานผู้บริหารสายงานการเงินและสนับสนุนธุรกิจ บริษัท แสนสิริ จำกัด (มหาชน) หรือ SIRI เปิดเผยว่า บริษัทได้เปิดให้ใช้สิทธิแปลงสภาพใบสำคัญแสดงสิทธิ (วอร์แรนต์) หรือ SIRI-W2 ตั้งแต่วันที่ 3-23 พ.ย.60 สรุปว่ามีการใช้สิทธิแปลงสภาพตลอดอายุวอร์แรนต์ทั้งสิ้น 577.23 ล้านหุ้น คิดเป็นมูลค่า 1,443.08 ล้านบาท
โดยในจำนวนนี้มีผู้บริหารของ SIRI แจ้งความจำนงใช้สิทธิแปลงสภาพถึงเกือบ 86% จากจำนวนดังกล่าว ในราคาการใช้สิทธิที่ 2.50 บาท โดยหลักมาจาก นายเศรษฐา ทวีสิน กรรมการผู้จัดการใหญ่ นายอภิชาติ จูตระกูล ประธานอำนวยการ และนายวันจักร์ บุรณศิริ ประธานผู้บริหารสายงานการเงินและสนับสนุนธุรกิจ ร่วมด้วยกลุ่มผู้บริหารของ SIRI
นอกจากนี้ ยังประกอบด้วยนักลงทุนรายย่อยอีกจำนวน 43 ราย ที่ให้ความเชื่อมั่นใช้สิทธิแปลงวอร์แรนต์ด้วยเช่นกัน
ขณะที่การใช้สิทธิเต็มจำนวนจากกลุ่มผู้บริหารหลักของแสนสิริในครั้งนี้ มาจากความมั่นใจในแผนการก้าวล้ำธุรกิจพัฒนาอสังหาริมทรัพย์ด้วยแผนการลงทุนมูลค่า 80 ล้านดอลล่าร์ หรือ 2,800 ล้านบาทใน 6 ธุรกิจด้านเทคโนโลยีและไลฟ์สไตล์ชั้นนำของโลก ซึ่งเป็นการขยายฐานการลงทุนในธุรกิจอื่นครั้งสำคัญเพื่อสร้างพันธมิตรในประเภทธุรกิจอันหลากหลาย
สำหรับทั้ง 6 ธุรกิจล้วนมีอัตราการเติบโตสูงในตลาดโลกซึ่งจะเป็นแหล่งรายได้ใหม่ของแสนสิรินอกประเทศไทย เร่งเดินหน้ากลยุทธ์โมเดลธุรกิจแบบ asset light ในยุคปฏิวัติดิจิทัลเพื่อสร้างโอกาสจากการผนึกกำลังร่วมและโอกาสการเติบโตที่รวดเร็ว โดยมูลค่าที่เพิ่มขึ้นของบริษัททั้งหกจากการเข้าถือหุ้นของแสนสิริจะส่งผลดีต่อธุรกิจหลักของแสนสิริ
รวมถึงผลการดำเนินงานที่เติบโตต่อเนื่องและแนวโน้มที่ดีในอนาคต โดยเฉพาะในไตรมาส 4/60 ซึ่งคาดว่าจะเป็นไตรมาสที่มีผลงานดีที่สุด ทั้งในด้านยอด Presales และรายได้เมื่อเทียบกับไตรมาสก่อนของปี รวมถึงบริษัทเชื่อว่าสามารถรักษาระดับกำไรข้างต้นในระดับสูงขึ้นเล็กน้อยเมื่อเทียบกับไตรมาสที่ผ่านมา
อนึ่ง จากการที่บริษัทสามารถควบคุมค่าใช้จ่ายที่ดีขึ้นจากการล้อกต้นทุนการพัฒนาโครงการกับกลุ่มผู้รับเหมาในแบบล่วงหน้า ส่งผลให้ต้นทุนค่าใช้จ่ายค่อยๆ ลดลง ซึ่งคาดว่าจะเห็นผลชัดเจนในปี 61 ที่บริษัทคาดว่าจะสามารถลดต้นทุนได้ประมาณ 0.5-1%
ทั้งนี้ ปัจจุบัน SIRI สามารถสร้างยอดขายได้แล้วประมาณ 34,000 ล้านหรือคิดเป็น 85% จากเป้ายอดขาย 40,000 ล้านบาท และรายได้ในรอบ 9 เดือนที่ 23,129 ล้านบาท ซึ่งเมื่อรวมกับ Backlog ที่รอรับรู้ในไตรมาส 4/60 อีกประมาณ 7,000 ล้านบาท สามารถรองรับรายได้ไปแล้วถึง 90% ของเป้าหมายทั้งปี 34,000 ล้านบาท
อย่างไรก็ตาม ในช่วงไตรมาสสุดท้ายบริษัทยังมียอดทยอยรับรู้รายได้จากการโอนโครงการ เดอะ โมนูเมนต์ สนามเป้า มูลค่าโครงการ 1,600 ล้านบาท เริ่มทยอยโอนตั้งแต่เดือน ต.ค.ที่ผ่านมา วางเป้าหมายการโอนโครงการ 80% มูลค่ารวมกว่า 1,300 ล้านบาทภายในสิ้นปี 60